Ondersoek ná ‘vreemde voorval’ by kragstasieAndré de Ruyter, hoof van Eskom. (Foto: ANA) Eskom het ’n “interessante 24 uur” agter die rug. André de Ruyter, hoof van Eskom, het Donderdag gesê die kragvoorsiener het ’n forensiese span na die Matimba-kragstasie in Limpopo gestuur nadat eenheid 1, 2 én 3 van die kragstasie Woensdag gelyktydig uitgeskop het. ’n Span het aan die droëverkoelingswaaiers gewerk toe ’n verlengkoord op eenheid 2 se transformator laat val is. Dít het ŉ kragonderbreking tot gevolg gehad, wat eindelik verkoeling na al drie eenhede gekniehalter en die eenhede laat uitskop het. “Ons vind dit moeilik om te glo dat dit heeltemal toevallig was,” het Du Ruyter vanoggend tydens Eskom se mediakonferensie gesê. Hy het verduidelik dat hy versigtig is om “kwaadwilligheid” aan ’n voorval toe te skryf wat deur onbevoegdheid verklaar kan word. “Maar wanneer drie eenhede gelyktydig só uitskop, wek dit beslis agterdog.” Bykomende sekuriteit is sedertdien by die Matimba-kragstasie ontplooi om die kragvoorsiener se bates te beskerm. “Ons het geen harde bewyse van sabotasie nie, maar dit is sekerlik bietjie toevallig dat die voorval nou moes gebeur het.” Eskom ondersoek intussen ook die omstandighede rondom ’n voorval by die Lethabo-kragstasie in die Vrystaat. Dié kragstasie is tans Eskom se mees betroubare kragstasie, het De Ruyter gesê. Volgens hom het een van die verskaffingstorings wat steenkool van Gauteng na die kragstasie vervoer, omstreeks 18:00, reg op die ander toring omgeval en albei buite werking gestel. Dit het boonop kort voor piektyd gebeur. “Die bestuur het op hul voete gedink en nog steenkool kon op die nippertjie van die Vrystaat ingebring word voordat die kragstasie se steenkool gedaan was. “Weer eens ’n interessante voorval,” het De Ruyter gesê. Eskom werk intussen met die direktoraat vir prioriteitsmisdaadondersoeke (die Valke) saam, om ŉ voorval te ondersoek waartydens ’n “netwerk” van steenkoolvervoerders glo onderweg na die kragstasies met die steenkool se omhulsel gepeuter het. Eskom glo goeie gehalte steenkool is vervang met materiaal wat eindelik nadelig was vir die kragstasies se meulens en ketelbuise. Maroela Media het vroeër vanoggend berig beurtkrag sal na verwagting Donderdagaand om 21:00 opgeskort word voordat fase 1-beurtkrag Vrydagoggend om 05:00 in werking tree.